Diari Oficial de la Generalitat Valenciana


Sumari del DOGV 4211, del 15-03-2002 (2002/2452)

RESOLUCIÓ de 5 de març de 2002, del director general per als Recursos Humans de la Conselleria de Sanitat, per la qual ofereix la integració en els règims estatutaris d'institucions sanitàries de la Seguretat Social a personal laboral o funcionari de centres de planificació familiar transferits per ajuntaments de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4211

Data del DOGV
:   15-03-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/2452


Data del document
:   05-03-2002

Organisme emissor
:   Conselleria de Sanitat

Tipus de document
:   Resolució

Descriptors 

:   * planificació familiar
    * personal contractat
    * política sanitària
    * personal
    * funcionari
    * administració local
    * estatut del personal

RESOLUCIÓ de 5 de març de 2002, del director general per als Recursos Humans de la Conselleria de Sanitat, per la qual ofereix la integració en els règims estatutaris d'institucions sanitàries de la Seguretat Social a personal laboral o funcionari de centres de planificació familiar transferits per ajuntaments de la Comunitat Valenciana. [2002/A2452]
  
Pels decrets 197, 198, 199, 200, 201, 202, 203, 204, 205, 206, 207 i 208/2001, de 18 de desembre, i 28/2002, de 26 de febrer, es van acceptar les transferències dels centres de planificació familiar dependents dels ajuntaments d'Alboraya, Aldaia, Benetússer, Burriana, Cullera, Elda, Elx, Paterna, Sant Vicent del Raspeig, Silla, Sueca, la Vall d'Uixó i Ibi.
  
S'hi establia que al personal laboral o funcionari transferit se li donaria l'opció d'integració com a personal estatutari en la categoria professional corresponent.
  
Per tot això, d'acord amb les competències delegades per l'article 3.1.o de l'Ordre de 18 de febrer de 2000, resolc:
  
Primer
  
El personal laboral o funcionari transferit, que figura allistat en l'annex I, que exercisca el dret d'opció podrà integrar-se en la categoria bàsica estatutària corresponent, d'acord amb la taula d'homologacions de l'annex II.
  
El personal laboral fix o funcionari de carrera s'integrarà com a personal estatutari fix; el personal laboral temporal, el laboral indefinit i el funcionari interí s'integraran com a personal estatutari interí; el personal laboral eventual o l'interí substitut s'integraran com a personal estatutari de substitució; tot això segons que preveu l'article 7 de la Llei 30/1999, de 5 d'octubre. El personal excedent podrà optar, si té els requisits generals de l'excedència que tinga concedida, per reincorporar-se a la plaça o continuar en la mateixa situació administrativa.
  
Segon
  
El règim econòmic, jurídic i de prestació de serveis del personal que resulte integrat serà el corresponent a l'estatut i normes de desplegament que en cada cas els siga d'aplicació.
  
Al personal que resulte integrat li seran reconeguts els serveis prestats, amb caràcter temporal o fix, per al concurs de mèrits, com a prestats en les categories estatutàries corresponents i en els termes establits en l'estatut de personal que en cada cas els siga d'aplicació.
  
Tercer
  
El personal que s'integre en els règims estatutaris de la Seguretat Social percebrà les retribucions que li corresponguen segons la categoria d'homologació, amb efecte des del primer dia del mes següent al mes en què es resolga la integració.
  
A aquest personal se li respectarà, amb tots els efectes jurídics i econòmics, l'antiguitat que tinga reconeguda en l'administració d'origen fins a la data d'efecte de la integració. El primer trienni que complete aquest personal a partir de la resolució de la seua opció d'integració ho serà segons que preveu l'article 2.2.b del Reial Decret Llei 3/1987, d'11 de setembre.
  
Excloent tot el que preveu el paràgraf anterior, en el cas que el personal integrat estiga percebent retribucions superiors a les de la categoria estatutària d'integració, se li reconeixerà un complement personal transitori que consistirà en la diferència de retribucions. El complement esmentat, que exclourà les quantitats percebudes per guàrdies, plus de nocturnitat i realització d'hores extraordinàries, segons que preveu la disposició transitòria primera del Reial Decret Llei 3/1987, d'11 de setembre, serà absorbit en els termes que establisca la normativa pressupostària, així com per qualsevol millora retributiva que es produïsca en aquest exercici o un de posterior incloses les derivades de canvi de lloc de treball.
  
Quart
  
Les places en què pot integrar-se aquest personal estan dotades amb les retribucions que indica el Reial Decret Llei 3/1987, d'11 de setembre, i la normativa que el desplega, i amb el règim de dedicació que determinen.
  
Aquesta integració com a personal estatutari no serà efectiva fins a l'aprovació de l'expedient oportú de modificació de plantilles, que haurà d'obtenir prèviament l'informe favorable de la Conselleria d'Economia, Hisenda i Ocupació, segons que disposa l'article 1 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana.
  
Cinqué
  
El personal integrat serà destinat en mateix centre i institució en què en l'actualitat presten serveis. No obstant això, després de l'acceptació de la persona interessada, i segons les necessitats assistencials i organitzatives de la Conselleria de Sanitat, podrà assignar-se-li un plaça en una localitat diferent.
  
Sisé
  
Les sol·licituds individuals d'integració es formularan segons el model oficial corresponent que s'inclou com a annex III, sense subjecció a cap termini. Les sol·licituds es presentaran, adreçades al director general per als Recursos Humans, en els serveis centrals de la Conselleria de Sanitat, al carrer del Misser Mascó, 31, 46729 València.
  
El personal que faça l'opció d'integració en categoria per l'accés de la qual s'exigisca una titulació determinada haurà d'adjuntar a la seua sol·licitud fotocòpia compulsada de la titulació acadèmica que tinga.
  
Les opcions, les resoldrà en el termini màxim de tres mesos des que acabe la presentació d'instàncies el director general per als Recursos Humans. Les resolucions d'integració podran ser impugnades per les persones interessades mitjançant la interposició del recurs contenciós administratiu.
  
Seté
  
Aquesta resolució vigirà des de l'endemà de la publicació en el Diari Oficial de la Generalitat Valenciana.
  
Huitena
  
Aquesta resolució podrà ser impugnada per les persones interessades mitjançant la interposició del recurs contenciós administratiu davant el Jutjat Contenciós Administratiu de València, en el termini de dos mesos, comptadors des de la publicació segons que disposen els articles 109 i 110 de la Llei 30/1992, de 26 de novembre, i també els articles 14.2 i 46 de la Llei 29/1998, de 13 de juliol, i potestativament podrà interposar-s'hi recurs de reposició, en el termini d'un mes, segons els articles 116 i 117 de la Llei 30/1992, de 26 de novembre. Tot això sense perjudici que s'utilitze qualsevol altre recurs que per al seu dret estime convenient.
  
València, 5 de març de 2002.- El director general per als Recursos Humans: José Cano Pascual.
  
ANEXO II
  
Taula d'homologació de categories
  
Denominació anterior Categoria estatutària
  
Ginecòleg CPF Ginecòleg de CPF
  
Metge de CPF Metge de CPF
  
Metge sexòleg de CPF Metge de CPF
  
Psicòleg de CPF Psicòleg
  
Psicòleg sexòleg de CPF Psicòleg
  
ATS de CPF ATS d'EAP
  
Auxiliar de clínica de CPF Auxiliar d'infermeria
  
Auxiliar administratiu de CPF Auxiliar administratiu
  
ANEXO III
  
Sol·licitud d'integració
  
Dades personals del sol·licitant
  
Cognoms ...
  
Nom ...
  
DNI ...
  
Adreça ...
  
Telèfon ...
  
Dades professionals
  
Categoria ...
  
Centre de treball ...
  
Categoria d'homologació ...
  
Titulació acadèmica ...
  
Sol·licite la integració en l'estatut de personal corresponent d'institucions sanitàries de la Seguretat Social dependents de la Conselleria de Sanitat, segons que estableix la Resolució de 5 de març de 2002.
  
(Lloc i data)
  
DIRECTOR GENERAL PER ALS RECURSOS HUMANS
  
Misser Mascó, 31